รัฐมนตรีประจำสำนักนายกรัฐมนตรี รับข้อเสนอเครือข่ายประชาชน 5 ภาค เพื่อการพัฒนาสังคมแนวใหม่
นายอนุชา นาคาศัย รัฐมนตรีประจำสำนักนายกรัฐมนตรี เป็นผู้แทนรัฐบาลพบปะผู้แทนเครือข่ายภาคประชาชน 5 ภาค และสภาองค์กรชุมชน จำนวน 15 คน นำโดยนายไมตรี กงไกจักร ซึ่งได้นำข้อเสนอเพื่อการพัฒนาสังคม การเมือง เศรษฐกิจและความมั่นคงของมนุษย์แนวใหม่มามอบให้รัฐบาล พร้อมหารือแนวทางการช่วยเหลือประชาชนที่ได้รับผลกระทบในด้านต่างๆ โดยเฉพาะการแพร่ระบาดโรคโควิด-19 และการฟื้นฟูเศรษฐกิจ ซึ่งมีนายเสกสกล อัตถาวงศ์ ผู้ช่วยรัฐมนตรีประจำนายกรัฐมนตรี และนายธีรภัทร ประยูรสิทธิ ปลัดสำนักนายกรัฐมนตรี เข้าร่วมรัฐมนตรีประจำสำนักนายกรัฐมนตรี กล่าวขอบคุณเครือข่ายภาคประชาชน 5 ภาค ที่ได้นำเสนอแนวคิดที่เป็นประโยชน์ต่อการพัฒนาประเทศ โดยเฉพาะการแก้ไขปัญหาเพื่อประชาชนในระดับพื้นที่ ยืนยันรัฐบาลพร้อมรับฟังความคิดเห็นของประชาชนทุกระดับและคำนึงถึงการให้ความช่วยเหลือพี่น้องประชาชนในทุกพื้นที่ โดยเฉพาะกลุ่มเกษตรกร พร้อมให้ความมั่นใจว่ารัฐบาลจะนำแนวทางนี้ไปพิจารณาประกอบการแก้ไขปัญหาของประเทศในอนาคตต่อไป เพื่อให้เกิดประโยชน์สูงสุดต่อประชาชน ทำให้ประชาชนมีคุณภาพชีวิตและมีความเป็นอยู่ที่ดีขึ้น